b'\n_START_ARTICLE_\n\xc5\xbdadvaini\xc5\xb3 pagrindin\xc4\x97 mokykla\n_START_SECTION_\nIstorija\n_START_PARAGRAPH_\nJau 1918\xc2\xa0m. buvo sumanyta \xc4\xafsteigti mokykl\xc4\x85 \xc5\xbdadvainuose pas Marijon\xc4\x85 U\xc5\xbegalien\xc4\x99. Rind\xc4\x97se gyven\xc4\x99s \xc5\xabkininkas Augustinas Varpiotas d\xc4\x97jo visas pastangas, kad mokykla b\xc5\xabt\xc5\xb3 atidaryta. Bet tik 1921\xc2\xa0m. ruden\xc4\xaf pas On\xc4\x85 Daug\xc4\x97lien\xc4\x99 buvo atidaryta 4 klasi\xc5\xb3 mokykla. Tuo metu mok\xc4\x97si apie 50 mokini\xc5\xb3. Mokini\xc5\xb3 am\xc5\xbeius buvo nuo 7 iki 21 met\xc5\xb3. Dirbo vienas mokytojas. Vyresni mokiniai, prasid\xc4\x97jus sezoniniams darbams, mesdavo mokykl\xc4\x85 ir eidavo dirbti. Pamokos trukdavo 30-40 minu\xc4\x8di\xc5\xb3. Per dien\xc4\x85 b\xc5\xabdavo 4-5 pamokos. Be \xc4\xafprast\xc5\xb3 dalyk\xc5\xb3 buvo d\xc4\x97stomos vokie\xc4\x8di\xc5\xb3, lotyn\xc5\xb3 kalbos. Pirmoji mokytoja buvo Zofija Lekavi\xc4\x8di\xc5\xabt\xc4\x97, po jos 3 metus dirbo Kaz\xc4\x97 Rusinait\xc4\x97, Povilas Pocius, Zofija Saudargait\xc4\x97, Pranas Stalmogas ir kt. Mokytojai apsigyvendavo tame pa\xc4\x8diame name, kur buvo \xc4\xafsik\xc5\xabrusi mokykla. 1933\xc2\xa0m. mokykla buvo perkelta pas Joc\xc4\xaf. \xc4\x8cia dirbo mokytoja Urbonavi\xc4\x8dien\xc4\x97. 1940\xc2\xa0m. mokykla perkelta pas Poci\xc5\xb3, dirbo mokytoja Vilkait\xc4\x97. Tuo metu mok\xc4\x97si apie 30 mokini\xc5\xb3. Nuo 1942\xc2\xa0m. mokykla perkelta pas Jukni\xc5\xb3. Karo metais per metus pasikeisdavo keli mokytojai. Mokykloje nebuvo joki\xc5\xb3 mokymo priemoni\xc5\xb3, i\xc5\xa1skyrus gaubl\xc4\xaf ir vien\xc4\x85 \xc5\xbeem\xc4\x97lap\xc4\xaf._NEWLINE_1946\xc2\xa0m. mokykla perkelta \xc4\xaf \xc5\xabkininko Spiridavi\xc4\x8diaus nam\xc4\x85, tai dabartin\xc4\x97 senoji mokykla. 1952\xc2\xa0m. mokykla tapo septynmete, 1962\xc2\xa0m. a\xc5\xa1tuonmete. 1965\xc2\xa0m. pastatytas m\xc5\xabrinis senojo medinio pastato priestatas, nes, did\xc4\x97jant klasi\xc5\xb3 skai\xc4\x8diui, vieno pastato nebeu\xc5\xbeteko. Mokini\xc5\xb3 skai\xc4\x8dius ypa\xc4\x8d i\xc5\xa1augo 1971\xc2\xa0m., kai mok\xc4\x97si 157 mokiniai. Atliktas kapitalinis medinio pastato remontas. Atnaujinti koridoriai, i\xc5\xa1pl\xc4\x97stas bendrabutis._NEWLINE_1987\xc2\xa0m. mokykla tapo devynmete. 1994\xc2\xa0m. direktoriaus A. \xc4\x8cerneckio pastang\xc5\xb3 d\xc4\x97ka pastatyta mokyklos sporto sal\xc4\x97. 2000\xc2\xa0m. mokykla tapo pagrindine, o direktorius Antanas \xc4\x8cerneckis i\xc5\xa1rinktas Rietavo savivaldyb\xc4\x97s meru.'